Poročilo o izmenjavi v Berlinu

Z izmenjavo sem bila zelo zadovoljna. Življenje v tujini me je navdušilo, tako da se tja zagotovo vrnem, ko zaključim študijske obveznosti na fakulteti. Berlin kot mesto je izpolnil vsa moja pričakovanja. Je zelo multikulturno, tako da znanje nemščine za bivanje v Berlinu definitivno ni pogoj, je pa zgolj prednost. Ljudje so zelo odprti, sproščeni, svobodomiselni. Mesto vedno ponuja obilo dogodkov, festivalov, zabav. Na izmenjavi sem bila v zimskem semestru 2017/18, na gostujoči univerzi Alice Salomon Hochschule. Tako sem imela priložnost doživeti Berlin v zimskem letnem času, svoj čar je imelo mesto ves december z različnimi božičnimi tržnicami in dogodki, kar odtehta mrzle zime ☺

Redna predavanja, ki sem jih obiskovala, so bila v angleščini. Je pa kar nekaj Erasmus študentov obiskovalo predavanja tudi v nemščini. Študij je bistveno drugačen od študija, ki sem ga bila vajena. Predavanja vedno potekajo v obliki diskusij, profesorji stremijo k temu, da študenti izražajo lastno mnenje, in spodbujajo kritičnost študentov, kar mi je bilo všeč. Na nekatera predavanja se je bilo velikokrat treba predhodno pripraviti in prebrati določeno literaturo, relevantno za uro predavanja. Ocene je možno pri vseh predmetih pridobiti s skupinsko predstavitvijo ali z esejem.

Vsi profesorji so bili do Erasmus študentov prijazni, popustljivi. Sama sem imela precej zapletov ob koncu izmenjave, saj mi profesorica, ki poučuje predmet Social economic and social management, ni pravočasno ocenila končnega izdelka, kar je vplivalo na moje poročanje o končani izmenjavi. Glede podajanja končnih ocen so bili v povprečju skoraj vsi profesorji precej zamudni. Tako da bi rada opozorila vse prihodnje Erasmus študentke in študente na tej fakulteti – poskrbite, da imate večino ocen že pridobljenih, preden zapustite Berlin (tako si zagotovite, da boste vaš Transcript of Records dobili pravočasno in bo vaše poročanje o izmenjavi lahko potekalo brez zapletov).

Priporočam obiskovanje predmeta Practice Methods of Social Work pri profesorici Uti Walter, saj sem od tega tudi največ pridobila. Prav tako priporočam udeležbo na tečaju nemščine. Sama sem se v septembru udeležila intenzivnega tečaja nemščine, ki ga organizira tamkajšnja fakulteta. Tečaj je stal nekaj več kot 50 €, sestajali smo se skoraj ves september enkrat na teden za 3–4 ure. Profesor nemščine je z inovativnimi metodami učenja tujih jezikov popestril učenje nemščine. Ob koncu intenzivnega tečaja smo pisali izpit in pridobili nekaj kreditnih točk.

Med izmenjavo sem bivala v študentskem domu Hans und Hilde Coppi, imela sem svojo sobo, kuhinjo in kopalnico pa sem si delila še z dvema Erasmovcema, prav tako študentoma Alice Salomon Hochschule. Za sobo sem mesečno plačevala 215 evrov. Z namestitvijo sem bila zadovoljna zaradi ugodne lokacije (od fakultete sem bila oddaljena z U-bahnom 20 minut, od Alexanderplatza pa sem bila oddaljena 15 minut). Življenjski stroški v Berlinu so občutno višji kakor v Sloveniji, pa vendar Berlin velja za eno izmed cenejših prestolnic. Največji strošek bivanja v Berlinu je predvsem strošek namestitve in bivanja ter javni prevoz (nakup semestrske karte, ki jo je možno kupiti na tamkajšnji univerzi, me je stala približno 250 evrov in velja od oktobra do marca). Drugače so ponekod cene v trgovinah nižje kot pri nas v Sloveniji. Sama sem za življenje in nastanitev na mesec porabila približno 550 evrov.

Fakulteta je dokaj na obrobju Berlina, v predelu Hellersdorf, precej odmaknjena od dogajanja. V primerjavi z našo je fakulteta velika. Za obštudijske dejavnosti je dobro poskrbljeno. Med drugim univerza ponuja manjši prostor za izvajanje brezplačnih športnih aktivnosti v spremstvu vaditelja, v popoldanskem času (na primer joga). Erasmus študentov je bilo veliko, v semestru pa nam je bila omogočena udeležba na različnih kulturnih področjih (muzeji, opere, galerije …). Prav tako smo se večkrat ob večerih družili v barih in imeli skupne večerje.

Priporočam Berlin absolutno. Tamkajšnjo fakulteto pa morda malo manj.

Za več informacij sem dostopna na: ursa.luzar1@gmail.com